
ÜHISTE KAVATSUSTE KOKKULEPE

Narvas									mai 2016. a 

Lähtudes Elukestva Õppe Strateegia koolivõrguprogrammist, Narva munitsipaalharidussüsteemi 2015-2020 arengukavast, poolte soovist korrastada Narva linna koolivõrk ja arvestades Haridus- ja Teadusministeeriumi (edaspidi ministeerium) valmisolekut riigigümnaasiumide asutamiseks ja pidamiseks lepivad Narva linn ning ministeerium kokku alljärgnevas:
1. Pidada läbirääkimisi koostöökokkuleppe tingimuste määratlemiseks kahe riigigümnaasiumi loomiseks Narva linna, mis alustaksid tegevust riigigümnaasiumide õppehoonete valmimisel (hiljemalt 2021. aastal). 

2. Läbirääkimistel lähtutakse sihist asutada uued riigigümnaasiumid, kus võimaldatakse gümnaasiumihariduse omandamist Narva linna ja piirkonna õpilastele ning kus õppetöö korraldamisel lähtutakse Eesti Elukestva Õppe Strateegia 2014-2020 eesmärkidest ja riigigümnaasiumide kvaliteedikokkuleppest.

3. Narva linn võõrandab tasuta või seab tasuta hoonestusõiguse 99 aastaks Eesti Vabariigi kasuks riigigümnaasiumite hoonete ehitamiseks või rekonstrueerimiseks vajalikele kinnistutele.

4. Nüüdisaegse gümnaasiumikeskkonna loomiseks esitab ministeerium taotlused toetuse saamiseks Euroopa Liidu tõukefondide meetmest. Toetuse saamisel luuakse riigigümnaasiumidele nüüdisaegsed, efektiivset ruumikasutust võimaldavad ja optimaalsete ülalpidamiskuludega õppehooned. 

5. Narva linn korraldab olemasolevad Narva linna pidamisel olevad üldhariduskoolid hiljemalt riigigümnaasiumide tegevuse alustamise hetkeks ümber põhikoolideks ja lõpetab Narva Täiskasvanute Kooli tegevuse. Narva Täiskasvanute Kooli õpilased asuvad õppima riigigümnaasiumidesse.

6. Ministeerium korraldab riigi pidamisel oleva Narva Vanalinna Riigikooli hiljemalt riigigümnaasiumide tegevuse alustamise hetkeks ümber põhikooliks. 

7. Kõik õpilased, kes on koolide ümberkorraldamise hetkel õpivad Narva linna gümnaasiumides, saavad õpinguid jätkata riigigümnaasiumides. 

8. Riigigümnaasiumide hoonete projekteerimisel arvestatakse, et õppetöö korraldamiseks kasutatakse olemasolevaid linna spordibaase ja muid ruume samadel alustel teiste linna koolidega. 

9. Narva linn esitab meetme „Põhikoolivõrgu korrastamine perioodil 2014-2020“ esimesse vooru ettepaneku Narva Eesti Gümnaasiumi ning teise vooru ettepaneku Narva Kesklinna Gümnaasiumi ümberkorraldamisel tekkiva põhikooli õppehoone ehitamiseks ja sisustamiseks.

10. Pooled sõlmivad üksikasjalikuma koostöökokkuleppe, milles määratletakse õppekohtade arv riigigümnaasiumides, koolihoonete asupaigad, riigigümnaasiumide tegevuse alustamise täpsemad tingimused ning ajakava.

